Monte do Galiñeiro

miniatura|Vista dende o cumio do Galiñeiro.
O monte do Galiñeiro sitúase entre os concellos pontevedreses de Vigo e Gondomar, concretamente entre as parroquias de Zamáns e Vincios, con cumio nesta última a unha altura de 711 metros. Intégrase na serra do Galiñeiro, da cal tamén forma parte o parque natural do Monte Aloia.

O segundo domingo de xullo acolle o curro do Galiñeiro ou de Vincios, no lugar de Auga da Laxe.

 Etimoloxía 
O topónimo "Galiñeiro", habitual en Galiza, podería provir do termo celta *kal(l)- (de onde tamén provén Gallaecia, termo que evolucionou ás actuais Galiza/Galicia), co sentido de "rocha", "con", "penedo".http://penadacataverna.blogspot.com.es/2014/11/a-moura-dos-gallos.html Estudio de etimología de "Gallos", "Galiñeiro" e similares

 Xeoloxía 
A orixe do monte remóntase á oroxénese alpina acontecida durante o Cenozoico, no período Terciario. A ladeira norte do monte, correspondente á parroquia viguesa de Zamáns é rica en gneis, formando parte do complexo ofiolítico denominado Complexo de Malpica-Tui. Tamén son numerosas as intercalacións de anfibolitas, verdes e escuras, adoitando aparecer os gneis sulcados de filóns de seixo con abundante magnetita.

Os lados sur e oeste compoñen o chamado contacto sur do gneis Galiñeiro, formado por rochas compostas por seixo, moscovita e turmalina negra e, na zona máis alta deste contacto, por xistos con mica e turmalina, ademais dunha potente pegmatita explotada antigamente para a extracción do feldespato.

 Arqueoloxía 
Gran parte da sona do monte débese ao complexo arqueolóxico dos petróglifos de Auga da Laxe. Trátase dunhas representacións de máis de 25 armas, entre as que atopamos espadas curtas, puñais e alabardas, datadas no Calcolítico (entre o III e o II milenio a. C.).

 Notas 

 Véxase tamén 
 Outros artigos 
 Serra do Galiñeiro
 Monte Alba

 Bibliografía 
 Barciela, P. e Rey, E. (2000), Xacementos arqueolóxicos de Galicia, Edicións Xerais.
 Mapa Topográfico Nacional de España (2002), Instituto Geográfico Nacional, Ministerio de Fomento.

 Ligazóns externas 
 Páxina do curro do Galiñeiro
 Xeoloxía do Galiñeiro
 Petróglifos de Auga da Laxe

Categoría:Montañas de Galicia
Categoría:Xeografía de Vigo
Categoría:Xeografía de Gondomar
Categoría:Natureza en Vigo
Categoría:Topónimos de serras galegas con etimoloxía